หญิงป่วยโรคฝีดาษวานร รายที่ 7 เร่งติดตามกลุ่มเสี่ยงป้องกันการแพร่ระบาด
นายแพทย์โอภาส การย์กวินพงศ์ อธิบดีกรมควบคุมโรค กล่าวว่า วันนี้ได้รับรายงานจากสถาบันบำราศนราดูรว่า พบผู้ป่วยยืนยันโรคฝีดาษวานรรายที่ 7 ในพื้นที่กรุงเทพมหานคร เจ้าหน้าที่จึงได้ลงพื้นที่ดำเนินการสอบสวนโรคในวันที่ 27 สิงหาคม 2565 โดยจากการสอบถามประวัติของผู้ป่วย ทราบว่าเป็นหญิงสัญชาติไทย อายุ 37 ปี มีโรคประจำตัว อาศัยอยู่บ้านคนเดียวที่กรุงเทพฯ ไม่มีประวัติสัมผัสสัตว์ฟันแทะ และไม่ได้ไปประเทศที่มีการระบาด พบประวัติมีเพศสัมพันธ์กับชายต่างชาติผิวสีก่อนมีอาการป่วย อีกทั้งจากการสอบสวนโรคและเวชระเบียนพบว่า ในระยะก่อนป่วย 3 สัปดาห์ ผู้ป่วยได้ไปเที่ยวย่านบันเทิงที่ชาวต่างชาตินิยม หลังจากนั้นในวันที่ 20 สิงหาคม 2565 ผู้ป่วยเริ่มมีไข้ต่ำๆ วันที่ 21 สิงหาคม 2565 เริ่มมีตุ่มเหมือนหนองขนาดเล็กบริเวณทวารหนัก และในวันที่ 22 สิงหาคม 2565 เริ่มมีตุ่มหนองลักษณะเดียวกันผุดมากขึ้น เริ่มจากนิ้วมือ แขน หลัง และลามไปที่ใบหน้า รวมถึงอวัยวะเพศ ผู้ป่วยจึงเข้ารับการรักษาในสถาบันบำราศนราดูร โดยแพทย์ได้เก็บตัวอย่างส่งตรวจในวันที่ 26 สิงหาคม 2565 ผลพบสารพันธุกรรมเชื้อไวรัสฝีดาษวานรในทุกสิ่งส่งตรวจ นอกจากนี้ ผู้ป่วยยังมีประวัติไปเยี่ยมญาติสูงอายุ ทำให้มีผู้สัมผัสใกล้ชิดเสี่ยงสูง 3 ราย จึงได้กำชับให้หน่วยงานที่เกี่ยวข้องติดตามเฝ้าระวังอย่างใกล้ชิด และแนะนำมาตรการสำหรับการป้องกันควบคุมโรคที่เหมาะสม ซึ่งวันที่สัมผัสผู้ป่วยวันสุดท้ายคือวันที่ 21 สิงหาคม 2565 และจะครบกำหนดระยะเฝ้าระวังในวันที่ 11 กันยายน 2565